I Hvalsø sidder Nabe Hassan, hans kone og tre børn på terrassen i familiens nye hjem og drikker en kop kaffe, mens de sludrer med deres nye samboer.

De er flygtet fra det krigshærgede Syrien og er kommet til Danmark, hvor dagligdagen er langt mere tryg og fredelig.

Men familiens nye hjem er hverken et asylcenter, en flygtningelejr eller en barak - men derimod hos en ganske almindelig dansk familie.

Det er familien Nielsen, der har åbnet deres arme og husets døre for familien Hassan.

Læs også : Flygtninge flytter ind hos danske familier

Lejre Kommune har nemlig så svært ved at finde boliger til de mange flygtninge, som lige nu kommer til Danmark, at de har bedt private om at hjælpe.

Det er en god anledning

Jeg er glad. Du kan se på det på børnene. Nabe Hassan, syrisk flygtning

Familien Nielsen bor i bofællesskab, og de var ikke i tvivl om, at de gerne ville huse flygtninge.

- Vi havde plads, og det var en god anledning til at hjælpe nogle folk og samtidig få nogle af problemerne ned i øjenhøjde, siger Lars Nielsen, kontorchef i uddannelses- og forskningsministeriet.

Læs også : Pavilloner bruges som flygtninge-boliger

Børnene er blevet bedste venner

Den håndsrækning er Nabe Hassan og hans familie glade for.

- Jeg er glad. Du kan se på det på børnene. De leger med nabobørnene. Det er et godt sted og gode naboer, siger han på så godt dansk, som de få måneders danskundervisning rækker til.